A Bizottság irányelve

(1989. május 26.)

a tejtermelő gazdaságok általános higiéniai követelményeinek szabályozásáról

(89/362/EGK)

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a 3768/85/EGK rendelettel [1] módosított, a hőkezelt tej Közösségen belüli kereskedelmét érintő köz- és állat-egészségügyi problémákról szóló, 1985. augusztus 5-i 85/397/EGK tanácsi irányelvre [2] és különösen annak 11. cikke (4) bekezdésére,

mivel a nyerstejnek olyan tejtermelő gazdaságokból kell érkeznie, amelyek megfelelnek a 85/397/EGK irányelv A. mellékletének VI. fejezetében meghatározott általános higiéniai követelményeknek;

mivel a tagállamoknak kötelessége biztosítani a tejtermelő gazdaságok rendszeres ellenőrzését annak érdekében, hogy biztosítsák a higiéniai követelmények betartását;

mivel a tejtermelő gazdaságok ellenőrzése céljából egy olyan általános higiéniai követelményrendszert kell kidolgozni, amely meghatározza a tejtermelő gazdaságokban betartandó – különösen a helyiségek tisztántartására és a fejési műveletekre vonatkozó – higiéniai szabályokat;

mivel az ezen irányelvben meghatározott intézkedések összhangban vannak az Állat-egészségügyi Állandó Bizottság véleményével,

ELFOGADTA EZT AZ IRÁNYELVET:

1. cikk

A tagállamok biztosítják, hogy a tejtermelő gazdaságok megfelelnek a mellékletben meghatározott általános higiéniai szabályzatnak.

2. cikk

(1) A Bizottság az általános higiéniai szabályzat magyarázó megjegyzéseire vonatkozóan ajánlásokat fogalmazhat meg.

(2) A Bizottság közzéteszi az (1) bekezdésben említett ajánlásokat.

3. cikk

A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy az ennek az irányelvnek legkésőbb 1990. január 1-jéig megfeleljenek. Erről haladéktalanul tájékoztatják a Bizottságot.

Az első bekezdés szerint elfogadott rendelkezéseknek kifejezett hivatkozást kell tartalmazniuk erre az irányelvre.

4. cikk

Ennek az irányelvnek a tagállamok a címzettjei.

Kelt Brüsszelben, 1989. május 26-án.

a Bizottság részéről

Ray Mac Sharry

a Bizottság tagja

[1] HL L 362., 1985.12.31., 8. o.

[2] HL L 226., 1985.8.24., 13. o.

--------------------------------------------------

MELLÉKLET

A TEJTERMELŐ GAZDASÁGOKRA VONATKOZÓ ÁLTALÁNOS HIGIÉNIAI SZABÁLYZAT

I. FEJEZET A helyiségek tisztántartására vonatkozó általános szabályok

1. A tehénistállót, ahol a tehenek elhelyezése történik, valamint a hozzá tartozó egyéb helyiségeket folyamatosan és a megfelelő mértékben tisztán, rendesen és jó állapotban kell tartani.

2. A tehénistálló és a hozzá tartozó helyiségek megközelítésére szolgáló járdát, utakat tisztán kell tartani a trágya vagy egyéb agresszív anyag felgyülemlésétől.

3. A trágyát a trágyalehúzó árokból a szükséges gyakorisággal el kell távolítani.

4. Kötött tartásnál az állásokat szárazon kell tartani, szükség esetén alom alkalmazásával.

5. A fejőállásnak, a tejháznak, a mosogató- és raktárhelyiségeknek, valamint az ezekben található eszközöknek folyamatosan tiszta, rendes és jó állapotban kell lenniük.

6. A tehénistálló és a hozzá tartozó helyiségek fertőtlenítését olyan módon kell elvégezni, hogy a tejbe fertőtlenítőszer ne keveredjék, vagy az a tejet ne szennyezze.

7. A tehénistállóban, illetve azokban a helyiségekben, ahol a teheneket fejik, sertés és baromfi nem tartható.

8. Legyek, rágcsálók és egyéb kártevők ellen védekezni kell.

9. A vegyszereket, gyógyszereket és ehhez hasonló anyagokat biztonságos helyen kell tartani.

10. Olyan takarmányokat, amelyek a tejre káros hatást fejthetnek ki, nem szabad a tehénistálló területén tárolni.

II. FEJEZET A fejéshez használt berendezések és eszközök tisztántartására és a tej kezelésére vonatkozó általános feltételek

1. A fejéshez használt berendezéseket és eszközöket, valamint ezek tartozékait és alkatrészeit folyamatosan megfelelően tisztán és kellő fizikai állapotban kell tartani.

2. A tisztítást és fertőtlenítést követően a fejéshez, valamint a tej kezelésére, tárolására és szállítására használt berendezéseket és eszközöket ivóvízzel el kell öblíteni. Az eszközöket és keféket higiénikusan kell tárolni.

3. A tisztítást és fertőtlenítést követően kiürített tárolóedényeket a következő használatig bedugaszolatlan állapotban kell hagyni.

III. FEJEZET A fejésre vonatkozó általános higiéniai követelmények

1. Az illetékes hatóságok számára lehetővé kell tenni, hogy egyenként azonosítani tudják az állományban található teheneket. A teheneket tisztán és jól tápláltan kell tartani.

2. Olyan munka, amely a tej minőségére káros hatással lehet, nem végezhető közvetlenül fejés előtt, illetve fejés alatt.

3. A fejés megkezdése előtt a tőgybimbókat, a tőgyet, és szükség esetén a véknyának, combjának és hasfalának a tőgy körüli részeit meg kell tisztítani.

4. A tehén fejése előtt a fejést végző személynek ellenőriznie kell a tej külső megjelenését. Amennyiben bármiféle fizikai elváltozás észlelhető, az adott tehén tejét el kell különíteni az átadásra szánt tejtől.

A klinikai tőgygyulladás jeleit mutató teheneket utoljára kell fejni, vagy külön fejőgéppel vagy kézi fejéssel, és tejüket el kell különíteni az átadásra szánt tejtől.

5. Immerziós tőgykezelést vagy tejelő teheneknek szánt tőgypermetet csak közvetlenül fejés után szabad felvinni, kivéve ha az illetékes hatóság az eltérésre kifejezett engedélyt adott. Az immerzióban, illetve permetben található összetevőknek a hivatalos hatóságok jóváhagyásával kell rendelkezniük.

6. A fejést és a további tejkezelést végző személyzetnek kellő tisztaságú fejőruhát kell hordania.

7. A fejést végzőknek közvetlenül a fejés megkezdése előtt kell kezet mosniuk, és lehetőség szerint tisztán kell tartaniuk kezüket az egész fejés alatt. Ennek érdekében a fejés helyéhez közel megfelelő lehetőséget kell biztosítani arra, hogy a fejést és a további tejkezelést végző személyek kezüket és karjukat megmoshassák.

Nyílt sebet és horzsolást vízálló kötéssel kell ellátni.

8. A tejet begyűjtésig a tejházban, illetve tejtároló helyiségben kell tárolni.

9. A tejházat csak a tej és a fejőberendezés kezelésével kapcsolatos tevékenységekre lehet használni.

10. A tejet tartalmazó sajtárokat lefedve kell tartani, amíg az istállóban vannak, vagy amikor azokat onnan kiviszik, és a tejházba szállítják.

11. Ha a tejet megszűrik, a szűrőt – típusától függően – ki kell cserélni, vagy meg kell tisztítani, még mielőtt szűrőképessége kimerülne. A szűrőt azonban minden esetben a fejés előtt kell kicserélni vagy megtisztítani. Szűrőruha alkalmazása tilos.

--------------------------------------------------